Document ID: 32010R0893

A BIZOTTSÁG 893/2010/EU RENDELETE
(2010. október 8.)
a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található acekinocil, bentazon, karbendazim, ciflutrin, fenamidon, fenazaquin, flonikamid, flutriafol, imidakloprid, ioxinil, metkonazol, protiokonazol, tebufenozid és tiofanát-metil megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A bentazon, a karbendazim, a ciflutrin, a fenamidon, az ioxinil, és a tiofanát-metil tekintetében a 396/2005/EK rendelet II. melléklete és III. mellékletének B. része megállapította a megengedett szermaradék-határértékeket (maximum residue levels, a továbbiakban: MRL-ek). Az acekinocil, a fenazaquin, a flonikamid, a flutriafol, az imidakloprid, a metkonazol, a protiokonazol és a tebufenozid tekintetében a határértékeket a 396/2005/EK rendelet III. mellékletének A. része állapította meg.
(2)
A növényvédő szerek forgalomba hozataláról szóló, 1991. július 15-i 91/414/EGK tanácsi irányelv (2) szerint a bentazon hatóanyagot tartalmazó növényvédő szer csemegekukoricán való alkalmazásának engedélyezésére irányuló eljárás keretében a 396/2005/EK rendelet 6. cikke (1) bekezdésének megfelelően a Bizottsághoz kérelem érkezett az érvényben lévő MRL-ek módosítására.
(3)
Az acekinocilt illetően a narancson, mandarinon, őszibarackon, szőlőn, paradicsomon és padlizsánon történő alkalmazás vonatkozásában nyújtottak be ilyen kérelmet. A karbendazimot illetően a citromon, lime-on és mandarinon történő alkalmazás vonatkozásában nyújtottak be ilyen kérelmet. Ciflutrin esetében a cukkinin, apró uborkán, hüvelyes babon és borsón, valamint burgonyán történő alkalmazás engedélyezését kérelmezték. A fenamidon esetében a földiepren és kabakosokon történő alkalmazás engedélyezését kérelmezték. A fenazaquint illetően a teán történő alkalmazás vonatkozásában nyújtottak be ilyen kérelmet. A flonikamid esetében a citrusféléken, cseresznyeféléken, paprikán, padlizsánon és hüvely nélküli borsón történő alkalmazás tekintetében érkezett ilyen kérelem. A flutriafolt illetően az almán, banánon és borszőlőn történő alkalmazásra vonatkozóan nyújtottak be ilyen kérelmet. Az imidakloprid esetében a rizsen történő alkalmazás engedélyezését kérelmezték. Az ioxinil tekintetében a metélőhagymára történő alkalmazásra vonatkozóan nyújtottak be ilyen kérelmet. A metkonazolt illetően a cseresznyeféléken, őszi- és sárgabarackon, gyapotmagon, búzán és cukorrépán történő alkalmazás tekintetében érkezett ilyen jellegű kérelem. A protiokonazol esetében ilyen jellegű kérelem a brokkolin és a karfiolon történő alkalmazással kapcsolatban érkezett. A tebufenozidot illetően a rizsen történő alkalmazás engedélyezését kérelmezték. A tiofanát-metil esetében pedig a grépfrúton, narancson, citromon, lime-on és mandarinon történő alkalmazás vonatkozásában nyújtottak be ilyen kérelmet.
(4)
A 396/2005/EK rendelet 8. cikkének megfelelően az érintett tagállamok értékelték ezeket a kérelmeket, majd az értékelő jelentéseket továbbították a Bizottságnak.
(5)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különösen a fogyasztókat és adott esetben az állatokat érintő kockázatokat, és indokolással ellátott véleményt (3) adott ki a javasolt MRL-ekről. Ezeket a véleményeket továbbította a Bizottságnak és a tagállamoknak, valamint hozzáférhetővé tette őket a nyilvánosság számára.
(6)
A Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások a fogyasztók biztonsága szempontjából 27 specifikus európai fogyasztói csoport fogyasztói expozíciójának vizsgálata alapján elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett anyagokat esetlegesen tartalmazó élelmiszerek fogyasztásából következő, ezen anyagokkal szembeni, egész életen át tartó expozíció, sem az adott termények túlzott fogyasztása miatti, rövid távú expozíció esetén nem merült fel a megengedhető napi bevitel (acceptable daily intake, ADI) vagy az akut referenciadózis (acute reference dose, ArfD) túllépésének kockázata.
(7)
A Hatóság indokolással ellátott véleménye alapján, és a tárgy szempontjából jelentős tényezőket figyelembe véve, a megengedett szermaradék-határértékekre vonatkozóan a szükséges módosítások megfelelnek a 396/2005/EK rendelet 14. cikke (2) bekezdésében megfogalmazott követelményeknek.
(8)
A 396/2005/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. október 8-án.

Labels: 7
0
17
6